KIRJALLINEN KYSYMYS E-3001/01

esittäjä(t): Christos Folias (PPE-DE) komissiolle

(29. lokakuuta 2001)

Aihe: Yhteisön tukikehys ja Kreikkaa koskevat toimintaohjelmat

Rakennerahastoista vuosina 19941999 yhteisrahoitettujen, yhteisön tukikehykseen ja yhteisöaloitteisiin sisältyvien Kreikkaa koskevien hankkeiden maksut on useimmissa toimintaohjelmissa suoritettava 31. joulukuuta 2001 mennessä.

1. Missä asemassa Kreikka on verrattuna muihin tavoitteen 1 jäsenvaltioihin yhteisön talousarviosta tähän mennessä suoritetuissa maksuissa?

2. Minkä verran Kreikassa on tähän mennessä otettu käyttöön määrärahoja kustakin rakennerahastosta sekä kutakin yhteisön tukikehyksen toimintaohjelmaa ja yhteisöaloitetta varten vuosina 19941999?

3. Minkä verran jäljelle jää määrärahoja (kutakin rakennerahastoa sekä vuosina 19941999 toteutettua yhteisön tukikehyksen toimintaohjelmaa ja yhteisöaloitetta kohden), jotka otetaan käyttöön Kreikassa vuosina 20012003?

4. Vastaako kysymysten 2 ja 3 perusteella saatava loppusumma Kreikalle myönnettyjä yhteisön määrärahoja (nykyhinnoin)? Jos ei vastaa, mistä toimintaohjelmista ja rakennerahastoista on jo vapautettu yhteisön määrärahoja ja kuinka paljon?

5. Tukeeko komissio Kreikan hallituksen näkemystä, jonka mukaan yhteisön tukikehyksen vuosien 19941999 toimintaohjelmista ja yhteisöaloitteista ei menetetä euroakaan?

6. Jos ei tue, onko komissiolla tietoja, joiden perusteella se voisi arvioida, minkä verran jäsenvaltiot, ja erityisesti Kreikka mahdollisesti menettävät yhteisön määrärahoja?

Michel Barnier'n komission puolesta antama vastaus

(28. helmikuuta 2002)

1. Kreikalle 15. helmikuuta 2002 mennessä tavoitteen 1 osalta suoritetut maksut ohjelmakaudelta 19941999 vastaavat yhteensä 91,9 prosenttia hyväksytyistä määristä. Luvussa ei ole eritelty eri rakennerahastoja tai varainhoitovuosia.

Samana ajankohtana muiden jäsenvaltioiden keskimääräinen maksuaste on 92,45 prosenttia hyväksytyistä määristä kaikkien rahastojen ja eri varainhoitovuosien osalta.

2. Kreikalle kyseisen ohjelmakauden aikana maksettujen määrärahojen kokonaissumma 15. tammikuuta 2002 on 13,6 miljardia euroa. Siinä ovat mukana neljä rakennerahastoa ja kaikki yhteisöaloitteet(1).

Määrä jakaantuu seuraavasti:

- Euroopan aluekehitysrahasto: 9,229 miljardia euroa

- Euroopan sosiaalirahasto: 2,315 miljardia euroa

- Euroopan maatalouden ohjaus-ja tukirahasto: 1,902 miljardia euroa

- Kalatalouden ohjauksen rahoitusväline: 0,128 miljardia euroa

Komissio toimittaa arvoisalle parlamentin jäsenelle ja parlamentin pääsihteeristölle yksityiskohtaisen taulukon, jossa esitetään tiedot kaikista toimenpideohjelmista.

3. Edellä mainitusta taulukosta ilmenee myös jäljellä oleva määrä, jonka Kreikka voi saada vuosina 20022003 rakennerahastoa, toimenpideohjelmaa ja yhteisöaloitetta kohden.

4. Kreikan jo saamat määrät vastaavat hyväksyttyjä yhteisön määrärahoja.

5. ja 6. Kreikalle ohjelmakaudelle 19941999 vahvistetun yhteisön tukikehyksen mukaisista hankkeista aiheutuvien menojen tukikelpoisuuden määräpäiväksi on vahvistettu 31. joulukuuta 2001, koska jäsenvaltioiden on toimitettava loppusuoritusta koskevat maksupyynnöt ja niiden liiteasiakirjat hyväksyttäväksi 30. kesäkuuta 2002 mennessä. Siksi komissio ei voi vielä arvioida, menettääkö Kreikka mahdollisesti määrärajoja kyseisen ohjelmakauden osalta.

(1) Luvut on saatu komission Sincom-kirjanpito-ohjelmasta. Niihin eivät sisälly Interreg-aloitteen maksut tai muut komission aloitteesta Kreikassa suoritetut maksut (esim. tekninen apu).